assalaamu'alaikum.
Selamat jalan, selalu diucapkan buat orang yang akan bepergian, mendoakan perjalanannya selamat-selamat sentiasa. Dan selamat tinggal adalah ungkapan daripada orang yang akan pergi, mendoakan agar orang yang ditinggalkan sentiasa selamat dan sejahtera.
Yang manakah lebih sukar untuk diucapkan?
Dan ucapan manakah yang lebih sukar untuk ditelan?
Mungkin yang ditinggalkan lebih terasa pahitnya perpisahan. Kerana yang meninggalkan punya destinasi tempat tujuan, tetapi yang ditinggalkan tidak ada apa-apa yang dinantikan kecuali pertemuan semula. Atau mungkinkah yang pergi itu lebih berhiba, kerana yang perlu mengumpul kekuatan untuk menyusun langkah-langkah kian menjauh itu adalah dia.
Teringat sayunya sewaktu seorang diri melangkah melalui pemeriksaan keselamatan di KLIA, melambai-lambai keluarga di balkoni, dengan setiap langkah seperti mengheret batu besar di kaki. Dan teringat juga sayunya sewaktu melepaskan sahabat-sahabat pergi mengejar cita-cita masing-masing, satu demi satu mengucapkan selamat tinggal, dengan satu ucapan, satu lambaian, atau satu pelukan, selepas sesaat itu berlalu semua yang manis menjadi kenangan.
Pertemuan dan perpisahan yang tidak kunjung henti membentuk dinamika kehidupan. Tidak munasabah sekiranya tidak mahu berpisah, kerana berpisah itu tidak boleh tidak perlu ditempuh dalam perjalanan hidup. Kerana untuk setiap orang jalannya tidak sama. Malah perpisahan itulah yang menjadikan pertemuan lebih indah, seperti rindu yang bisa menjadikan sayang lebih halus dan manis. Tetapi sakit, ya sakit.
Perpisahan itu menyakitkan, seperti rindu itu memedihkan, dan penantian itu meletihkan. Walaupun semuanya ditelan atas nama kasih dan sayang.
Sama ada yang diucapkan adalah selamat tinggal atau selamat jalan, hakikat yang menenggelamkan persoalan-persoalan lain adalah satu perpisahan lagi sedang berlaku. Dan ia hanya salah satu daripada ratusan, malah ribuan lagi perpisahan yang menempati hidup, sebagai harga kepada pertemuan-pertemuan yang setanding manisnya. Seperti roda yang berputar, kehidupan ini dipenuhi oleh peristiwa yang berulang-ulang.
Perpisahan mutlak adalah kematian, dan pertemuan mutlak adalah jika bertuah dapat berkongsi syurga kelak.
Rindu yang bisa akan menjadi madu akhirnya, dengan izin Allah. Itu saya yakin dengan pasti, dengan izinNya tiada yang mustahil, kalau Dia mengizinkan. Dan izin itu yang saya harap-harapkan. Sama ada saya akan mendapat apa yang saya nanti-nantikan, atau saya akan mendapat ganti yang lebih baik. InsyaAllah.
Antara selamat jalan dan selamat tinggal, kedua-duanya melatari perpisahan. Adanya pertemuan bererti ada juga harganya iaitu perpisahan. Dan paling indah, paling bererti, jika manisnya pertemuan dan pahitnya perpisahan itu disandarkan kepada maksud yang paling suci, kerana Allah Yang Maha Tinggi.
salam sayang,
meow~